…men det gjør høyreorienterte også.

Venstreorienterte velgere foretrekker NRK, mens høyreorienterte velger TV 2, skrev Klassekampen i ingressen 14. august.

.

Men bare det første stemmer.

For også høyreorienterte velgere foretrekker NRK, ifølge samme undersøkelse. Man må bare lese den litt nøyere.

Da vinklingen i denne artikkelen overrasket oss noe, ba NRK Analyse om tilgang til originalteksten fra professor Toril Aalberg. Den har vi sett litt på nå.

I studien fokuseres det på en liten del av befolkningen på 4 % som mener at TV 2s nyhetsdekning er viktig, mens NRKs ikke er det. Og den tilsvarende motsatte gruppen på 20 % som mener at NRKs nyhetsdekning er viktig, mens TV 2s ikke er det. Siden såpass mange flere foretrekker bare NRK, hadde vi en mistanke om at dette også ville få konsekvenser helt inn i de borgerlige partiene.

Og det stemte.

Vi bytter om, og lar tv-preferanser bli avhengig variabel. Da får vi følgende diagram:

Dersom vi sammenligner dem som har en klar favoritt blant tv-kanalene, er det altså flertall for NRK i Arbeiderpartiet, Høyre og til og med i Fremskrittspartiet.

Slik det er definert i denne undersøkelsen, er altså NRK også Frp-velgernes favoritt-kanal. Det er også en vinkling.

Når det er sagt, så er jo det overordnede funnet i dette diagrammet at velgerne, på tvers av partier, er påfallende enige om at begge kanaler er like viktige (eventuelt uviktige).

Iacob Chr. T. Prebensen er medieanalytiker i NRK Analyse